b'\n_START_ARTICLE_\nAtene\n_START_SECTION_\nIzvor imena\n_START_PARAGRAPH_\nV anti\xc4\x8dni gr\xc5\xa1\xc4\x8dini so bile Atene mno\xc5\xbeinski samostalnik \xe1\xbc\x88\xce\xb8\xe1\xbf\x86\xce\xbd\xce\xb1\xce\xb9 (Ath\xc4\x93nai). V \xc5\xa1e starej\xc5\xa1i Homerjevi gr\xc5\xa1\xc4\x8dini je bilo ime najprej v ednini: \xe1\xbc\x88\xce\xb8\xce\xae\xce\xbd\xce\xb7 (Ath\xc4\x93n\xc4\x93), potem pa je dobilo mno\xc5\xbeinsko obliko tako kot \xce\x98\xe1\xbf\x86\xce\xb2\xce\xb1\xce\xb9 (Th\xc4\x93bai) in \xce\x9c\xcf\x85\xce\xba\xe1\xbf\x86\xce\xbd\xce\xb1\xce\xb9 (\xce\x9cuk\xc4\x93nai). Koren besede verjetno ni gr\xc5\xa1kega, temve\xc4\x8d indoevropskega izvora, morda sloni na predgr\xc5\xa1ki zasnovi iz Atike, kot je to pri imenu boginje Atene, ve\xc4\x8dno povezane z mestom (([ati\xc5\xa1ko \xe1\xbc\x88\xce\xb8\xce\xb7\xce\xbd\xe1\xbe\xb6 Ath\xc4\x93n\xc4\x81, jonsko \xe1\xbc\x88\xce\xb8\xce\xae\xce\xbd\xce\xb7 Ath\xc4\x93n\xc4\x93 in dorsko \xe1\xbc\x88\xce\xb8\xce\xac\xce\xbd\xce\xb1 Ath\xc4\x81n\xc4\x81). V srednjem veku so za\xc4\x8deli znova uporabljati edninsko obliko \xe1\xbc\x88\xce\xb8\xce\xae\xce\xbd\xce\xb1, vendar je zaradi konservativnosti pisnega jezika \xe1\xbc\x88\xce\xb8\xe1\xbf\x86\xce\xbd\xce\xb1\xce\xb9, to je mno\xc5\xbeinska oblika, ostala uradno ime mesta do sedemdesetih let prej\xc5\xa1njega stoletja, ko je edninska oblika imena \xe1\xbc\x88\xce\xb8\xce\xae\xce\xbd\xce\xb1 postala tudi uradna. V gr\xc5\xa1\xc4\x8dini mestu pravijo tudi "\xcf\x84\xe1\xbd\xb8 \xce\xba\xce\xbb\xce\xb5\xce\xb9\xce\xbd\xe1\xbd\xb8\xce\xbd \xe1\xbc\x84\xcf\x83\xcf\x84\xcf\x85", to je slavno mesto ali preprosteje "\xce\xb7 \xcf\x80\xcf\x81\xcf\x89\xcf\x84\xce\xb5\xcf\x8d\xce\xbf\xcf\x85\xcf\x83\xce\xb1" (protevousa), \'prestolnica\'._NEWLINE_Starodavni Aten\xc4\x8dani so poznali mit o izvoru mestnega imena, ovekove\xc4\x8dili so ga celo na zahodnem timpanonu Partenona. Boginja Atena in bog Pozejdon naj se ne bi vedno dobro razumela in sta se prepirala tudi o tem, kdo bo boter mesta. Ker se nista mogla dogovoriti, sta odlo\xc4\x8ditev prepustila Kekropsu (tedanjemu kralju). Kralj se je iz mu\xc4\x8dnega polo\xc5\xbeaja izvlekel tako, da je odlo\xc4\x8ditev prelo\xc5\xbeil na ljudstvo, ki pa je mislilo prakti\xc4\x8dno in si je od bogov za\xc5\xbeelelo darilo:  ustanovitelj oziroma za\xc5\xa1\xc4\x8ditnik mesta naj postane tisti, ki bo mestu dal bolj\xc5\xa1e darilo. Pozejdon je na akropoli udaril s trizobom po skali in iz nje je pritekla slana voda kot znak pomembnosti morja za mesto in njegove me\xc5\xa1\xc4\x8dane. Atena pa je mestu darovala oljko kot znak svetlobe in lu\xc4\x8di, pa tudi posredno trgovanja (trgovanje z oljem). Ljudstvo se je odlo\xc4\x8dilo za Ateno in ji kot za\xc5\xa1\xc4\x8ditnici mesta (Atene \xcf\x80\xce\xbf\xce\xbb\xce\xb9\xce\xac\xcf\x82) v \xc4\x8dast zgradilo tempelj Erehtej.\n_START_SECTION_\nZgodovina\n_START_PARAGRAPH_\nNajstarej\xc5\xa1a znana \xc4\x8dlove\xc5\xa1ka prisotnost v Atenah je bila odkrita v jami skrilavca, datirana med 11. in 7. tiso\xc4\x8dletjem pred na\xc5\xa1im \xc5\xa1tetjem. Atene so neprekinjeno naseljene vsaj 7000 let. Do leta 1400 pred na\xc5\xa1im \xc5\xa1tetjem je naselje postalo pomembno sredi\xc5\xa1\xc4\x8de mikenske civilizacije in Akropola velika mikenska trdnjava, katere ostanki so verjetno deli zna\xc4\x8dilnega kiklopskega zidu.  V primerjavi z drugimi mikenskimi sredi\xc5\xa1\xc4\x8di, kot sta Mikene in Pilos, ni znano, ali so bile Atene uni\xc4\x8dene okrog leta 1200 pred na\xc5\xa1im \xc5\xa1tetjem, to je dogodek, ki ga pogosto pripisujejo vpadu Dorcev, a Atenci vedno trdijo, da so bili "\xc4\x8disti" Jonci brez dorskih elementov. Tudi  Atene so tako kot mnoge druge bronastodobne naselbine za\xc4\x8dele propadati pribli\xc5\xbeno 150 let pozneje._NEWLINE_Grobovi iz \xc5\xbeelezne dobe v Keramejku in drugod so pogosto bogati z najdbami, kar dokazuje, da so bile od 900 let pred na\xc5\xa1im \xc5\xa1tetjem dalje Atene eno vodilnih sredi\xc5\xa1\xc4\x8d trgovine in blaginje v regiji.  K vodilnemu polo\xc5\xbeaju Aten so verjetno pripomogli tudi osrednja lega v gr\xc5\xa1kem svetu, njena varna trdnjava na Akropoli in dostop do morja, kar je bila naravno prednost pred celinskimi tekmeci, kot so bile Tebe in \xc5\xa0parta._NEWLINE_V 6. stoletju pred na\xc5\xa1im \xc5\xa1tetjem so se raz\xc5\xa1irili socialni nemiri, posledica so bile Solonove reforme. To je morda leta 508 pred na\xc5\xa1im \xc5\xa1tetjem utrlo pot Klejstenovi uvedbi demokracije. Atene so v tem \xc4\x8dasu postale pomembna pomorska sila z veliko floto. Pomagale so pri uporu jonskih mest proti perzijskemu vladarju. V gr\xc5\xa1ko-perzijskih vojnah so Atene skupaj s \xc5\xa0parto vodile koalicijo gr\xc5\xa1kih dr\xc5\xbeav, ki so s\xc4\x8dasoma odbile Perzijce in jih premagale v bitki na Maratonskem polju 490 pred na\xc5\xa1im \xc5\xa1tetjem ter klju\xc4\x8dni bitki pri Salamini 480 pred na\xc5\xa1im \xc5\xa1tetjem. Toda to ni prepre\xc4\x8dilo, da Perzijci ne bi zajeli Aten in jih dvakrat uni\xc4\x8dili v enem letu po odporu v bitki pri Termopilah s \xc5\xa0partanci in drugimi Grki pod vodstvom kralja Leonidasa, potem ko sta Beocija in Atika padli pod Perzijci._NEWLINE_Naslednja desetletja so postala znana kot zlata doba atenske demokracije. V tem \xc4\x8dasu so Atene postale vodilno mesto anti\xc4\x8dne Gr\xc4\x8dije, s svojimi kulturnimi dose\xc5\xbeki so Atene polo\xc5\xbeile temelje zahodni civilizaciji. V tem \xc4\x8dasu so v dramatiki prevladovali Ajshil, Sofokles in Evripid, zgodovinarja Herodot in Tukidid, zdravnik Hipokrat in filozof Sokrat. Atene je vodil Periklej, ki je spodbujal umetnost in pospe\xc5\xa1il demokracijo ter za\xc4\x8del velikopotezen program gradenj stavb na Akropoli (vklju\xc4\x8dno s Partenonom). Imperij je krepil z Ati\xc5\xa1ko-delsko pomorsko zvezo. Prvotno naj bi kot zdru\xc5\xbeenje gr\xc5\xa1kih mestnih dr\xc5\xbeavic nadaljevala boj proti Perzijcem, a se je zveza kmalu spremenila v vle\xc4\x8dni voz imperialnih \xc5\xbeelja Aten. Nastale napetosti so povzro\xc4\x8dile pelopone\xc5\xa1ke vojne (431-404 pr. n. \xc5\xa1t.), v katerih je Atene premagala \xc5\xa0parta._NEWLINE_Sredi 4. stoletja pred na\xc5\xa1im \xc5\xa1tetjem je postalo severno gr\xc5\xa1ko kraljestvo Makedonija prevladujo\xc4\x8de pri atenskih zadevah. Leta 338 pred na\xc5\xa1im \xc5\xa1tetjem je vojska Filipa II. premagala zavezni\xc5\xa1tvo nekaterih gr\xc5\xa1kih mestnih dr\xc5\xbeavic, vklju\xc4\x8dno Atene in Tebe v bitki pri Hajroneji, s \xc4\x8dimer se dejansko kon\xc4\x8da atenska neodvisnost. Pozneje so pod Rimom Atene dobile status svobodnega mesta zaradi svojih zelo ob\xc4\x8dudovanih \xc5\xa1ol. Rimski cesar Hadrijan je v 2. stoletju na\xc5\xa1ega \xc5\xa1tetja zgradil knji\xc5\xbenico, telovadnico, akvadukt, ki se \xc5\xa1e vedno uporablja, nekaj templjev in sveti\xc5\xa1\xc4\x8d, most in financiral dokon\xc4\x8danje templja olimpskega Zevsa._NEWLINE_Do konca pozne antike je mesto slabelo, v drugi polovici srednjega bizantinskega obdobja v 9. do 10. stoletja na\xc5\xa1ega \xc5\xa1tetja si je spet opomoglo in je bilo v \xc4\x8dasu kri\xc5\xbearskih vojn sorazmerno uspe\xc5\xa1no zaradi trgovanja z Italijani. Po \xc4\x8detrti kri\xc5\xbearski vojni  je bila ustanovljena Atenska vojvodina. Leta 1458 je mesto osvojilo Osmansko cesarstvo in za\xc4\x8delo se je dolgo obdobje upadanja._NEWLINE_Po gr\xc5\xa1ki vojni za neodvisnost in vzpostavitvi gr\xc5\xa1kega kraljestva so bile leta 1834 Atene izbrane za glavno mesto nove neodvisne gr\xc5\xa1ke dr\xc5\xbeave, predvsem zaradi zgodovinskih in sentimentalnih razlogov. Takrat je bilo mesto majhno, zgrajeno okoli vzno\xc5\xbeja Akropole. Prvi kralj Gr\xc4\x8dije, Otto I. Bavarski, je naro\xc4\x8dil arhitektoma Stamatiosu Kleanthisu in Eduardu Schaubertu, naj oblikujeta sodoben mestni na\xc4\x8drt, primeren za glavno mesto dr\xc5\xbeave._NEWLINE_Prvi sodoben na\xc4\x8drt mesta je sestavljal trikotnik, ki je bil dolo\xc4\x8den z Akropolo, anti\xc4\x8dnim pokopali\xc5\xa1\xc4\x8dem Keramejk in novo pala\xc4\x8do bavarskega kralja (v kateri je zdaj gr\xc5\xa1ki parlament), tako da je poudaril povezavo med sodobnimi in anti\xc4\x8dnimi Atenami. Neoklasicizem, mednarodni slog te dobe, je bil arhitekturni slog, s katerim so bavarski, francoski in gr\xc5\xa1ki arhitekti, kot so Hansen, Klenze, Boulanger ali Kaftantzoglou, zasnovali prve pomembne javne zgradbe novega glavnega mesta. Leta 1896 so Atene gostile prve sodobne olimpijske igre. V dvajsetih so \xc5\xa1tevilni gr\xc5\xa1ki begunci, izgnani iz Male Azije po gr\xc5\xa1ko-tur\xc5\xa1ki vojni (1919-1922), pove\xc4\x8dali \xc5\xa1tevilo prebivalcev Aten. Zlasti po drugi svetovni vojni ter od leta 1950 do 1960 je prebivalstvo mesta silovito naraslo in Atene so do\xc5\xbeivele postopno \xc5\xa1iritev._NEWLINE_Leta 1980 je bilo mesto o\xc4\x8ditno preobremenjeno zaradi smoga iz tovarn in vedno ve\xc4\x8djega \xc5\xa1tevila avtomobilov, pa tudi pomanjkanja ustreznega prostora, kar je postalo najve\xc4\x8dji izziv mesta. Mestni organi so leta 1990 sprejeli vrsto ukrepov proti onesna\xc5\xbeevanju, precej so izbolj\xc5\xa1ali infrastrukturo (vklju\xc4\x8dno z avtocesto Atiki ODOS, \xc5\xa1iritvijo podzemne \xc5\xbeeleznice v Atenah in novim mednarodnim letali\xc5\xa1\xc4\x8dem), kar je precej ubla\xc5\xbeilo onesna\xc5\xbeevanje in preoblikovalo Atene v veliko bolj funkcionalno mesto. Leta 2004 so v Atenah gostili poletne olimpijske igre leta 2004.\n_START_SECTION_\nGeologija\n_START_PARAGRAPH_\nAtene le\xc5\xbeijo v osrednji ravnini Atike, ki je pogosto imenovana Atenska ali Ati\xc5\xa1ka kotlina (gr\xc5\xa1ko: \xce\x9b\xce\xb5\xce\xba\xce\xb1\xce\xbd\xce\xbf\xcf\x80\xce\xad\xce\xb4\xce\xb9\xce\xbf \xce\x91\xcf\x84\xcf\x84\xce\xb9\xce\xba\xce\xae\xcf\x82). Pore\xc4\x8dje je omejeno s \xc5\xa1tirimi velikimi gorami: Egaleo na zahodu, Parnita na severu, Penteli na severovzhodu in Himet na vzhodu. Poleg gore Egaleo je Triazijska ni\xc5\xbeina, ki je podalj\xc5\xa1ek osrednjega vi\xc5\xa1avja na zahodu. Saronski zaliv le\xc5\xbei na jugozahodu. Gora Parnita je najvi\xc5\xa1ja (1.413 m) in je bila razgla\xc5\xa1ena za narodni park._NEWLINE_Atene so zgrajene okoli \xc5\xa1tevilnih gri\xc4\x8dev. Likabet, eden najvi\xc5\xa1jih v mestu, ponuja pogled na celotno Ati\xc5\xa1ko kotlino. Geomorfologija Aten je ena najzapletenej\xc5\xa1ih na svetu, saj njene gore povzro\xc4\x8dajo temperaturno inverzijo, ki je skupaj s te\xc5\xbeavami gr\xc5\xa1ke vlade pri nadzoru industrijskega onesna\xc5\xbeevanja, odgovorna za onesna\xc5\xbeenost zraka v mestu. [25 ] To vpra\xc5\xa1anje ni pere\xc4\x8de le v Atenah; na primer Los Angeles in Ciudad de Mexico prav tako trpita zaradi podobnih te\xc5\xbeav inverzije zaradi geomorfologije._NEWLINE_Reke Kefiz, Ilis in potok Eridan so zgodovinske reke Aten.\n_START_SECTION_\nPodnebje\n_START_PARAGRAPH_\nAtene imajo subtropsko sredozemsko podnebje (K\xc3\x96PPEN CSA) in prejmejo ravno dovolj padavin, da se izognejo razvrstitvi BSH (polsu\xc5\xa1no podnebje) po K\xc3\x96PPNU. Prevladujo\xc4\x8da zna\xc4\x8dilnost atenskega podnebja je menjavanje podalj\xc5\xa1anih vro\xc4\x8dih in suhih poletij in milih zim z zmerno koli\xc4\x8dino padavin. [31] Povpre\xc4\x8dno 414,1 mm letnih padavin se pojavlja predvsem od oktobra do aprila. Julij in avgust sta najbolj suha meseca, ko so nevihte redko, le enkrat ali dvakrat mese\xc4\x8dno. Zime so mile in de\xc5\xbeevne s povpre\xc4\x8dno januarsko temperaturo 8,9 \xc2\xb0C. Sne\xc5\xbene nevihte so redke, a se pojavijo. Sne\xc5\xbene padavine so pogostej\xc5\xa1e v severnem predmestju mesta. _NEWLINE_Atene imajo rekord za najvi\xc5\xa1jo kdaj koli zapisano temperaturo v Evropi, 48 \xc2\xb0C, ki je bila izmerjena v predmestju Elevzina in Tatoj v Atenah 10. julija 1977.\n_START_SECTION_\nUprava\n_START_PARAGRAPH_\nAtene so postale glavno mesto Gr\xc4\x8dije leta 1834, po Navplionu, ki je bil za\xc4\x8dasno glavno mesto od leta 1829. Atene so tudi glavno mesto mestne ob\xc4\x8dine v regiji Atika. Atene se lahko nana\xc5\xa1ajo na ob\xc4\x8dino Atene, na Velike Atene ali celotno Atensko metropolitansko obmo\xc4\x8dje.\n_START_SECTION_\nMestna ob\xc4\x8dina Atene\n_START_PARAGRAPH_\nMestna ob\xc4\x8dina Atene ima 664.046 prebivalcev (v letu 2011) in obsega obmo\xc4\x8dje 39 km\xc2\xb2, ki je jedro atenskega urbanega obmo\xc4\x8dja v Ati\xc5\xa1ki kotlini. Sedanji \xc5\xbeupan Aten je Giorgos Kaminis. Ob\xc4\x8dina je razdeljena na sedem ob\xc4\x8dinskih okro\xc5\xbeij, ki se ve\xc4\x8dinoma uporabljajo za upravne namene._NEWLINE_Za Atence je najbolj priljubljen na\xc4\x8din delitev mesta na soseske, kot so: Pagkrati, Ambelokipi, Eksarheja, Patisija, Ilisija, Petralona, Kukaki in Kipseli, vsaka s svojo razli\xc4\x8dno zgodovino in zna\xc4\x8dilnostmi._NEWLINE_Ob\xc4\x8dina Atene je tudi jedro in sredi\xc5\xa1\xc4\x8de \xc5\xa1ir\xc5\xa1ega obmo\xc4\x8dja Aten, ki ga sestavljajo ob\xc4\x8dina Atene in 34 drugih ob\xc4\x8din, ki so razdeljene v \xc5\xa1tiri regionalne enote (sever, zahod, center in ju\xc5\xbene Atene)._NEWLINE_Ob\xc4\x8dine \xc5\xa1ir\xc5\xa1ega obmo\xc4\x8dja Aten skupaj z ob\xc4\x8dinami \xc5\xa1ir\xc5\xa1ega obmo\xc4\x8dja Pireja (regionalne enote Pireja) sestavljajo atensko urbano obmo\xc4\x8dje, medtem ko ve\xc4\x8dje metropolitansko obmo\xc4\x8dje vklju\xc4\x8duje \xc5\xa1e ve\xc4\x8d drugih predmestij, ki mesto obkro\xc5\xbeajo.\n_START_SECTION_\nArhitektura\n_START_PARAGRAPH_\nV Atenah so vsi arhitekturni slogi, od gr\xc5\xa1ko-rimskega in neoklasicisti\xc4\x8dnega do modernega. Pogosto jih najdemo na istih obmo\xc4\x8djih. Atene imajo raznovrstne arhitekturne sloge._NEWLINE_V ve\xc4\x8dji polovici 19. stoletja je prevladoval neoklasicizem, a je bilo tudi nekaj odstopanj od njega kot eklekticizem, zlasti v za\xc4\x8detku 20. stoletja. Tako je Helenski parlament prva pomembna javna stavba, ki je bila zgrajena med letoma 1836 in 1843. Pozneje, v srednjem in poznem 19. stoletju sta Theophil Freiherr von Hansen in Ernst Ziller sodelovala pri gradnji \xc5\xa1tevilnih neoklasicisti\xc4\x8dnih stavb, kot so Atenska akademija in Zapion. Ziller je oblikoval tudi \xc5\xa1tevilne zasebne pala\xc4\x8de v sredi\xc5\xa1\xc4\x8du Aten, ki so postopoma postale javne, obi\xc4\x8dajno z donacijami, kot je Schliemanov Iliou Melathron._NEWLINE_V za\xc4\x8detku leta 1920 je imela sodobna arhitektura, vklju\xc4\x8dno Bauhaus in Art d\xc3\xa9co, vpliv na skoraj vse gr\xc5\xa1ke arhitekte. Javni in zasebni objekti so bili izdelani v skladu s temi slogi. Kraji z veliko takih stavb so Kolonaki in nekatera obmo\xc4\x8dja v sredi\xc5\xa1\xc4\x8du mesta; soseske, razvite v tem obdobju, kot je Kipseli._NEWLINE_Leta 1950 in 1960, ko so se Atene \xc5\xa1irile in razvijale, so druga sodobna gibanja igrala pomembno vlogo. Sredi\xc5\xa1\xc4\x8de Aten je bilo v glavnem obnovljeno, kar pomeni, da so poru\xc5\xa1ili \xc5\xa1tevilne neoklasi\xc4\x8dne zgradbe. Arhitekti tega obdobja so uporabljali material, kot so steklo, marmor in aluminij ter \xc5\xa1tevilne me\xc5\xa1ane sodobne in klasi\xc4\x8dne elemente. Po drugi svetovni vojni so mednarodno znani arhitekti snovali in gradili v mestu (Walter Gropius s svojo zasnovo za Veleposlani\xc5\xa1tvo ZDA in med drugim Eero Saarinen z zasnovo za vzhodni terminal letali\xc5\xa1\xc4\x8da Elinikon)._NEWLINE_Pomembnej\xc5\xa1i gr\xc5\xa1ki arhitekti iz let 1930 do 1960 so Konstantinos Doxiadis, Dimitris Pikionis, Pericles A. Sakellarios, Aris Konstantinidis in drugi.\n_START_SECTION_\nSoseske mesta Atene\n_START_PARAGRAPH_\nMestna ob\xc4\x8dina Atene, center mesta, je razdeljena na ve\xc4\x8d okro\xc5\xbeij: Omonoia, Sintagma, Eksarheia, Agios Nikolaos, Neapolis, Likavitos, Lofos Strefi, Lofos Finopulu, Lofos Filopapu, Pedion Areos, Metaksurgeio, Agios Kostantinos, postaja Larisa, Kerameikos, Psiri, Monastiraki, Gazi, Tisio, Kapnikarea, Agia Irini, Aerides, Anafiotika, Plaka, Akropolis, Pnika, Makrigianni, Lofos Arditu, Zapion, Agios Spiridon, Pangration, Kolonaki, Deksameni, Evagelismos, Guva, Agios Ioanis, Neos Kosmos, Kukaki, Kinosargus, Fiks, Ano Petralona, Kato Petralona, Ruf, Votanikos, Profitis Danil, Akademia Platonos, Kolonos, Kolokintu, trg Atikis, Lofos Skuze, Sepolia, Kipseli, Agios Meletios, Nea Kipseli, Gizi, Poligono, Ampelokipoi, Panormu-Gerokomeio, Pentagono, Elinoroson, Nea Filotei, Ano Kipseli, Turkovunia-Lofos Patatsu, Lofos Elikonos, povezuje Koliatsu, Timarakia, Kato Patisia, Treis Gefires, Agios Elefterios, Ano Patisia, Kipriadu, Prompona, Agios Panteleimonas, Pangrati, Gudi in Ilisia.\n_START_SECTION_\nUrbane in suburbane ob\xc4\x8dine\n_START_PARAGRAPH_\nAtensko metropolitansko obmo\xc4\x8dje sestavlja 58 gosto naseljenih ob\xc4\x8din. Za Atence so vse ob\xc4\x8dine okoli mestnega sredi\xc5\xa1\xc4\x8da imenovane predmestje. Glede na njihovo geografsko lego v odnosu do mesta Aten so predmestja razdeljena na \xc5\xa1tiri cone; severno predmestje (vklju\xc4\x8dno Agios Stefanos, Dioniz, Ekali, Nea Eritraia, Kifisio, Marusi, Pefki, Likovrisi, Metamorfosi, Nea Ionia, Nea Filadelfeia, Irakleo, Vrilisia, Melisia, Penteli, Halandrija, Agia Paraskevi, Galatsi, Psihiko in Filotei); ju\xc5\xbeno predmestje (vklju\xc4\x8dno Alimos, Nea Smirni, Moshato, Kalitea, Agios Dimitrios, Palaio Faliro, Eliniko, Glifada, Argirupoli, Iliupolija, Vula in Vuliagmeni); vzhodno predmestje (vklju\xc4\x8dno Zografu, Dafni, Vironas, Kaisariani, Holargos in Papagu) in zahodno predmestje (vklju\xc4\x8dno Peristeri, Ilion, Egaleo, Agia Varvara, Haidari, Petrupoli, Agioi Anargroi in Kamatero)._NEWLINE_Atenska mestna obala, ki sega od velikega trgovskega pristani\xc5\xa1\xc4\x8da v Pireju do najju\xc5\xbenej\xc5\xa1ega predmestja Varkiza, je dolga pribli\xc5\xbeno 25 km in je povezana s sredi\xc5\xa1\xc4\x8dem mesta s tramvajem. _NEWLINE_V severnem predmestju Marusi le\xc5\xbei glavni olimpijski kompleks (znan tudi po svoji gr\xc5\xa1ki kratici OAKA). Obmo\xc4\x8dje je bilo obnovljeno v skladu s projektom \xc5\xa1panskega arhitekta  Santiaga Calatrave z jeklenimi loki, urejenimi vrtovi, fontanami, futuristi\xc4\x8dnim steklom in prelomljeno modro stekleno streho, ki je bila dodana na glavni stadion. Drugi olimpijski kompleks, tik ob morju, na pla\xc5\xbei Palaio Faliro, ima tudi sodobne stadione, trgovine in povi\xc5\xa1ano plo\xc5\xa1\xc4\x8dad. V na\xc4\x8drtu je preoblikovanje starega atenskega letali\xc5\xa1\xc4\x8da, imenovano Eliniko, v ju\xc5\xbenem predmestju v eno najve\xc4\x8djih urejenih parkov v Evropi, ki se imenuje Helenikon Metropolitan. _NEWLINE_Mnoga ju\xc5\xbena predmestja (kot Alimos, Palaio Faliro, Eliniko, Vula, Vuliagmeni in Varkiza) imajo \xc5\xa1tevilne pe\xc5\xa1\xc4\x8dene pla\xc5\xbee, od katerih ve\xc4\x8dino upravlja gr\xc5\xa1ka nacionalna turisti\xc4\x8dna organizacija. Treba je pla\xc4\x8dati vstopnino. Igralnice imajo na gori Parnita, okoli 25 km  iz sredi\xc5\xa1\xc4\x8da Aten  (dostopno z avtomobilom ali gondolo) in bli\xc5\xbenjem mestu Lutraki (dostopen z avtomobilom po avtocesti Atene\xe2\x80\x93Korint ali s primestno \xc5\xbeeleznico Proastiakos).\n_START_SECTION_\nParki in \xc5\xbeivalski vrt\n_START_PARAGRAPH_\nNarodni park Parnita je prepreden z dobro ozna\xc4\x8denimi potmi, soteskami, izviri, hudourniki in jamami. Pohodni\xc5\xa1tvo in gorsko kolesarjenje v vseh \xc5\xa1tirih gorah sta priljubljeni dejavnosti na prostem za prebivalce mesta. Narodni vrt Aten je bil kon\xc4\x8dan leta 1840 in je zeleno zato\xc4\x8di\xc5\xa1\xc4\x8de, veliko 15,5 hektarja v sredi\xc5\xa1\xc4\x8du gr\xc5\xa1ke prestolnice. Ponuja ravnote\xc5\xbeje med stavbo Parlamenta in Zappeionom, slednji ohranja svoj vrt, velik 7 hektarjev._NEWLINE_Deli mestnega sredi\xc5\xa1\xc4\x8da so bili obnovljeni v okviru masterplana imenovanega Unification of Archeological Sites of Athens  (Poenotenje arheolo\xc5\xa1kih najdi\xc5\xa1\xc4\x8d v Atenah), za katerega je dala sredstva tudi EU.  Znamenita ulica Dionizija Areopagite je namenjena pe\xc5\xa1cem in je del turisti\xc4\x8dne  poti. Pot se za\xc4\x8dne pri templju olimpskega Zevsa na aveniji Vasilisis Olgas, nadaljuje se po ju\xc5\xbenem pobo\xc4\x8dju Akropole v bli\xc5\xbeini Plake in kon\xc4\x8da tik nad Hefajstovim templjem v Tisiu. Pot obiskovalcem ponuja pogled na Partenon in Agoro (sti\xc4\x8di\xc5\xa1\xc4\x8de starodavnih Atencev) in je speljana dale\xc4\x8d pro\xc4\x8d od mestnega hrupa mesta._NEWLINE_Atenski hribi so tudi zelene povr\xc5\xa1ine. Likabet, Filopap in obmo\xc4\x8dje okoli njih, vklju\xc4\x8dno hriba Pniks in Ardet, so zasadili z borovci in drugimi drevesi, da nastaja majhen gozd namesto tipi\xc4\x8dnih metropolitanskih parkov. Prav tako je Pedion tu Ares (Marsovo polje) veliko 27,7 hektarja v bli\xc5\xbeini Narodnega arheolo\xc5\xa1kega muzeja._NEWLINE_Najve\xc4\x8dji atenski \xc5\xbeivalski vrt je Ati\xc5\xa1ki zoolo\xc5\xa1ki vrt, 20 hektarjev velik zasebni \xc5\xbeivalski vrt v predmestju Spata. \xc5\xbdivalski vrt ima okoli 2000 \xc5\xbeivali, 400 vrst in je odprt vse leto. So \xc5\xa1e drugi manj\xc5\xa1i \xc5\xbeivalski vrtovi v javnih vrtovih ali parkih.\n_START_SECTION_\nArheolo\xc5\xa1ko sredi\xc5\xa1\xc4\x8de\n_START_PARAGRAPH_\nMesto je svetovno sredi\xc5\xa1\xc4\x8de arheolo\xc5\xa1kih raziskav. Poleg dr\xc5\xbeavnih ustanov, kot so Univerza v Atenah, Arheolo\xc5\xa1ko dru\xc5\xa1tvo, ve\xc4\x8d arheolo\xc5\xa1kih muzejev, vklju\xc4\x8dno Narodni arheolo\xc5\xa1ki muzej, Kikladski muzej, Epigrafski muzej, Bizantinski muzej, muzeji na anti\xc4\x8dni Agori, Akropoli, Keramejku in Keramejkov arheolo\xc5\xa1ki muzej. Mesto je tudi dom Demokritovega laboratorija za arheometrijo poleg regionalnih in nacionalnih arheolo\xc5\xa1kih organov, ki so del Ministrstva za kulturo._NEWLINE_V Atenah je 17 tujih arheolo\xc5\xa1kih in\xc5\xa1titutov, ki spodbujajo in olaj\xc5\xa1ujejo raziskave znanstvenikov iz njihovih mati\xc4\x8dnih dr\xc5\xbeav. Atene imajo ve\xc4\x8d arheolo\xc5\xa1kih knji\xc5\xbenic in tri specializirane arheolo\xc5\xa1ke laboratorije, ki so vsako leto prizori\xc5\xa1\xc4\x8de ve\xc4\x8d sto strokovnih predavanj, konferenc in seminarjev, kakor tudi ve\xc4\x8d deset arheolo\xc5\xa1kih razstav. V vsakem trenutku je v mestu stotine mednarodnih znanstvenikov in raziskovalcev za vsa podro\xc4\x8dja arheologije.\n_START_SECTION_\nTurizem\n_START_PARAGRAPH_\nAtene so bile vedno cilj popotnikov od antike do danes. V zadnjem desetletju sta se mestna infrastruktura in udobje izbolj\xc5\xa1ala, deloma zaradi uspe\xc5\xa1ne ponudbe med olimpijskimi igrami leta 2004. Gr\xc5\xa1ka vlada, ki jo podpira EU, je financirala ve\xc4\x8dje infrastrukturne projekte, kot so letali\xc5\xa1\xc4\x8de Eleftherios Venizelos International Airport , \xc5\xa1iritev sistema atenskega metroja in nove avtoceste Atika Odos. _NEWLINE_Po mnenju European Best Destination so Atene leta 2015 veljale za tretje najbolj\xc5\xa1e evropsko mesto za obisk. Glasovalo je ve\xc4\x8d kot 240.000 ljudi.\n_START_SECTION_\nIzobra\xc5\xbeevanje\n_START_PARAGRAPH_\nNa ulici Panepistimiu so star kampus Univerze v Atenah, Narodna knji\xc5\xbenica in Atenska akademija, ki skupaj sestavljajo "Atensko trilogijo", zgrajeno v sredini 19. stoletja. Zdaj imajo veliko ve\xc4\x8dji, sodobni kampus v vzhodnem predmestju Zografu. Druge visoko\xc5\xa1olske ustanove v mestu so Politehni\xc4\x8dna \xc5\xa1ola na ulici Patision. To je kraj, kjer je bilo 17. novembra 1973 ve\xc4\x8d kot 13 \xc5\xa1tudentov ubitih in ve\xc4\x8d sto ranjenih med vstajo  proti voja\xc5\xa1ki hunti, ki je vladala od 21. aprila 1967 do 23. julija 1974._NEWLINE_Je \xc5\xa1e 11 splo\xc5\xa1nih dr\xc5\xbeavnih visoko\xc5\xa1olskih ustanov (ali terciarnih) v metropolitanskem obmo\xc4\x8dju Aten. To so: Atenska \xc5\xa1ola za likovno umetnost (1837), Dr\xc5\xbeavna tehni\xc4\x8dna univerza (1837), Narodna in Kapodistrska univerza (1837), Kmetijska univerza (1920), Univerza za ekonomijo in poslovanje (1920), Panteon univerza za socialno in politi\xc4\x8dno znanost (1927), Univerza v Pireju (1938), Tehnolo\xc5\xa1ki pedago\xc5\xa1ki in\xc5\xa1titut v Pireju (1976 ), Tehnolo\xc5\xa1ki pedago\xc5\xa1ki in\xc5\xa1titut v Atenah (1983), Univerza Harokopio (1990), \xc5\xa0ola za pedago\xc5\xa1ko in tehnolo\xc5\xa1ko izobra\xc5\xbeevanje (2002). Obstaja tudi ve\xc4\x8d drugih zasebnih \xc5\xa1ol  colleges, kot se uradno imenujejo, saj je ustanovitev zasebne univerze prepovedana z ustavo. Mnoge od njih akreditirajo tuje dr\xc5\xbeave ali univerze, kot sta American College in Atenski kampus Univerze v Indianapolisu.\n_START_SECTION_\nOkolje\n_START_PARAGRAPH_\nDo poznih 1970-ih je onesna\xc5\xbeenost v Atenah postala tako uni\xc4\x8devalna, da je takratni gr\xc5\xa1ki minister za kulturo, Constantine Trypanis, dejal "... da so izrezljane podrobnosti na petih  kariatidah v Erehteju resno po\xc5\xa1kodovane, medtem ko je lice jezdeca na Partenonovi zahodni strani popolnoma zabrisano".  Sprejeta je bila vrsta ukrepov, ki je po letu 1990 povzro\xc4\x8dila izbolj\xc5\xa1anje kakovosti zraka, smog (ali nefos, kot re\xc4\x8dejo Atenci) je postal manj pogost._NEWLINE_Kljub izbolj\xc5\xa1anju onesna\xc5\xbeenost zraka \xc5\xa1e vedno ostaja vpra\xc5\xa1anje \xc5\xa1e posebej v vro\xc4\x8dih poletnih dneh. Konec junija 2007 je bilo v regiji Atika _NEWLINE_zelo veliko gozdnih po\xc5\xbearov, eden je uni\xc4\x8dil velik del gozdnatega narodnega parka Parnita, ki je klju\xc4\x8den za ohranjanje bolj\xc5\xa1e kakovosti zraka v Atenah vse leto. _NEWLINE_Glavna prizadevanja za ravnanje z odpadki v zadnjem desetletju so izbolj\xc5\xa1ala kakovost vode v Saronskem zalivu in obalnih vodah, ki so zdaj spet dostopne kopalcem. Januarja 2007 so imele Atene te\xc5\xbeave pri ravnanju z odpadki zaradi bli\xc5\xbeine odlagali\xc5\xa1\xc4\x8da Ano Liosia v atenskem predmestju, ki je preseglo zmogljivost.  Smeti so za\xc4\x8deli odva\xc5\xbeati na za\xc4\x8dasno odlagali\xc5\xa1\xc4\x8de.\n_START_SECTION_\nPromet\n_START_PARAGRAPH_\nV Atenah imajo razli\xc4\x8dna prevozna sredstva, to je najve\xc4\x8dji javni prometni sistem v Gr\xc4\x8diji. Atenski Mass Transit Sistem sestavljajo veliko avtobusov, trolejbusov, ki vozijo predvsem v centru Aten, mestni metro, primestne \xc5\xbeeleznice in tramvajsko omre\xc5\xbeje, ki povezuje ju\xc5\xbena predmestja s sredi\xc5\xa1\xc4\x8dem mesta.\n_START_SECTION_\nAtenski metro\n_START_PARAGRAPH_\nAtenski metro je bolj znan v Gr\xc4\x8diji kot Metro Atiko (gr\xc5\xa1ko: \xce\x91\xcf\x84\xcf\x84\xce\xb9\xce\xba\xcf\x8c M\xce\xb5\xcf\x84\xcf\x81\xcf\x8c) in zagotavlja javni prevoz po vsem atenskem mestnem obmo\xc4\x8dju. V njegovem obmo\xc4\x8dju so ohranjeni tudi artefakti, ki so jih odkrili med gradnjo sistema. Imajo ve\xc4\x8d prog, ki so bile zgrajene v  1990-tih letih, prvi odseki so za\xc4\x8deli delovati januarja 2000. Vse proge v celoti potekajo pod zemljo. 42 vlakov dnevno prepelje 550.000 potnikov.\n_START_SECTION_\nElektri\xc4\x8dna \xc5\xbeeleznica (ISAP)\n_START_PARAGRAPH_\nDru\xc5\xbeba ISAP (gr\xc5\xa1ko: \xce\x97\xce\xa3\xce\x91\xce\xa0) je Electric Railway Company, ki je \xc5\xbee vrsto let glavni \xc5\xbeelezni\xc5\xa1ki prevoznik v mestu Atene. ISAP ima veliko nadzemnih odsekov. To je bila prvotna metro linija iz Pireja do Kifisia. ISAP prepelje okoli 600.000 potnikov na dan.  with a network length of 256\xc2\xa0km (159,1\xc2\xa0mi),\n_START_SECTION_\nPrimestna \xc5\xbeeleznica (Proastiakos)\n_START_PARAGRAPH_\nAtenska primestna \xc5\xbeeleznica "Proastiak\xc3\xb3s" povezuje Elefterios Venizelos International Airport z mestom Korint, 80 km zahodno od Aten, prek postaje Larisa, osrednje mestne \xc5\xbeelezni\xc5\xa1ke postaje in pristani\xc5\xa1\xc4\x8da Pirej. Storitev je v\xc4\x8dasih veljala za \xc4\x8detrto progo podzemne \xc5\xbeeleznice. Dol\xc5\xbeina primestnega \xc5\xbeelezni\xc5\xa1kega omre\xc5\xbeja Aten se razteza na 120 km in se \xc5\xa1e \xc5\xa1iri. Proastiakos se bo raz\xc5\xa1iril na Hilokastro zahodno od Aten in Halkidiko.\n_START_SECTION_\nTramvaj\n_START_PARAGRAPH_\nAtenski Tram SA upravlja 35 vozil, imenovanih "Sirios". Dnevno prepelje 65.000 potnikov. Tramvajska mre\xc5\xbea je dolga 27 km in zajema deset atenskih predmestij. Nadaljnje raz\xc5\xa1iritve so na\xc4\x8drtovane v smeri pristani\xc5\xa1\xc4\x8da Pirej v dol\xc5\xbeini 5,4 km.\n_START_SECTION_\nMednarodno letali\xc5\xa1\xc4\x8de\n_START_PARAGRAPH_\nAtensko mednarodno letali\xc5\xa1\xc4\x8de (ATH) je v bli\xc5\xbeini mesta Spati na vzhodni ravnici Mesogia, okoli 35 km vzhodno od Aten. Letali\xc5\xa1\xc4\x8de, ki je dobilo nagrado "evropsko letali\xc5\xa1\xc4\x8de leta 2004", je vozli\xc5\xa1\xc4\x8de za letalski promet v jugovzhodni Evropi._NEWLINE_Leta 2014 je bilo na letali\xc5\xa1\xc4\x8du 15.196.369 potnikov,  5.267.593 na notranjih letih, drugi na mednarodnih.\n_START_SECTION_\n\xc5\xbdeleznica in trajekti\n_START_PARAGRAPH_\nAtene so sredi\xc5\xa1\xc4\x8de dr\xc5\xbeavnega \xc5\xbeelezni\xc5\xa1kega sistema (OSE), ki povezuje glavno mesto z ve\xc4\x8djimi mesti po vsej Gr\xc4\x8diji in v tujini (Carigrad, Sofija in Bukare\xc5\xa1ta). _NEWLINE_Pristani\xc5\xa1\xc4\x8de Pirej povezuje Atene s \xc5\xa1tevilnimi gr\xc5\xa1kimi otoki v Egejskem morju s trajekti, hkrati pa je pristani\xc5\xa1\xc4\x8de za ladje za kri\xc5\xbearjenje.\n_START_SECTION_\nCeste\n_START_PARAGRAPH_\nDve glavni avtocesti v Gr\xc4\x8diji se za\xc4\x8dneta v Atenah, in sicer A1/E75, ki pre\xc4\x8di Atene v Pirej in iz njega, proti severu do drugega najve\xc4\x8djega mesta Gr\xc4\x8dije, Soluna, in A8 / E94, ki gre proti zahodu, proti Patrasu, kjer se priklju\xc4\x8di na GR-8a._NEWLINE_Atenska metropolitanska regija je prepredena z avtocestnim omre\xc5\xbejem Atiki Odos, cestninske avtoceste. Dol\xc5\xbeina je 65 km in je najve\xc4\x8dje metropolitansko avtocestno omre\xc5\xbeje v vsej Gr\xc4\x8diji.\n_START_SECTION_\nMednarodni odnosi\n_START_PARAGRAPH_\nAtene so pobratene z mnogimi svetovnimi mesti, poleg tega pa imajo partnerska razmerja \xc5\xa1e z nekaj drugimi mesti po svetu.'